Dokument ta’ ħidma tal-Kummissjoni - Regolamentazzjoni Aħjar u Strateġiji Tematiċi għall-Ambjent {SEG(2005) 1197} /* KUMM/2005/0466 finali */





[pic] | KUMMISSJONI TAL-KOMUNITAJIET EWROPEJ | Brussel 28.09.2005 KUMM(2005) 466 finali DOKUMENT TA’ ĦIDMA TAL-KUMMISSJONI Regolamentazzjoni Aħjar u Strateġiji Tematiċi għall-Ambjent {SEG(2005) 1197} Matul dawn l-aħħar erba’ snin, l-UE nediet u segwiet aġenda wiesgħa biex ittejjeb l-ambjent regolatorju. Għall-ġenerazzjoni li jmiss ta’ politika ambjentali, l-istrateġiji tematiċi, qed ikunu preparati skond il-prinċipji ta’ din l-aġenda ta’ 'Regolamentazzjoni Aħjar’. Dan id-dokument jiddeskrivi kif dawn il-prinċipji qed jkunu applikati u se jservu bħala sfond għad-dibattitu ta' politika dwar ‘Regolamentazzjoni Aħjar u Strateġiji Tematiċi’ ippjanata għall–Kunsill Ambjentali ta’ Ottubru 2005. 1. DAħLA Il-Kummissjoni Ewropea ilha involuta fit-titjib tal-prassi ta’ leġiżlazzjoni għal numru ta’ snin bħala segwitu għall- White Paper dwar l-Iggvernar Ewropew[1] sabiex tassigura li l-proposti leġiżlattivi huma ta’ kwalità għolja – sempliċi, relevanti u effettivi. Dan kien jinvolvi wkoll it-titjib ta' proposti leġiżlattivi permezz ta’ titjib tal-bażi ta’ għarfien[2], l-involviment f’konsultazzjoni estensiva bi preparazzjoni għal proposti leġiżlattivi[3] u l-bżonn ta’ evalwazzjoni ta’ impatt komprensiva tal-proposti ta' politika u leġiżlattivi prinċipali kollha[4]. Il-Kummissjoni qegħda wkoll tissimplifika l-liġi ta' l-uE[5] u tneħħi ħafna burokrazija żejda billi tassigura li n-nefqiet amministrattivi[6] huma eżaminati fl-evalwazzjonijiet ta’ impatt li fuqhom jissejsu l-proposti, billi tbiddel liġijiet eżistenti biex ikunu jikkonsidraw esperjenza prattika u billi tirtira proposti pendenti li jista' jkun għadhom mhumiex konformi mal-prijoritajiet ta' l-istrateġija ta' Liżbona tal-Kummissjoni u li jista’ jkun għadhom mhumiex konformi kompletament mall-istandards ta’ Regolamentazzjoni Aħjar. Parti mill-eżerċizzju ta’ 'Regolamentazzjoni Aħjar’ involviet spjegazzjoni aħjar tal-bżonn u l-valur miżjud ta' l-intervent fil-livell tal-Komunità, permezz ta’ i.a. titjib fil-kontenut tal-memorandum ta' spjegazzjoni mehmuż mal-proposti. Flessibilità biex tkun riveduta leġiżlazzjoni skond żviluppi xjentifiċi u teknoloġiċi kienet introdotta permezz ta' inklużjoni sistematika ta' klawsoli ta’ analiżi u reviżjoni fl-atti leġiżlattivi. Kif il-Kummissjoni enfasizzat ħafna drabi, 'Regolamentazzjoni Aħjar’ mhijiex l-istess ħaġa bħat-'tneħħija ta' regolamenti'. Tfisser titjib fil-politika Ewropea u t-twassil għall-għanjiet politiċi għal benefiċċju ta’ kull attur ekonomiku (atturi tan-negozju, awtoritajiet pubbliċi) bil-mod kif ikunu ta’ l-inqas piż possibbli u bl-aktar mod effiċjenti. Tirrikjedi li l-politika f’oqsma differenti tkun ta’ appoġġ reċiproku u koerenti, u li l-kompromessi jkunu identifikati b’mod ċar. 'Regolamentazzjoni Aħjar’ hija mmirata lejn l-iffaċilitar tat-tkabbir u l-ħolqien ta' l-impjiegi, filwaqt li jinżammu livelli għoljin għal protezzjoni kemm soċjali kif ukoll ambjentali, skond l-Istrateġija ta' Żvilupp Sostenibbli ta' l-UE. Dan kien msemmi fil-kommunikazzjoni ta’ Marzu 2005 dwar "Regolamentazzjoni Aħjar għat-Tkabbir u għall-Impjiegi fl-Unjoni Ewropea"[7], kontribuzzjoni għall-implimentazzjoni effettiva ta' l-istrateġija ta' Liżbona. Il-Politika ambjentali Ewropea, li tmur lura madwar tletin sena ilu, applikat b’mod progressiv, kunċetti li issa saru prattika standard fir-‘Regolamentazzjoni Aħjar’. Proċess ta’ modernizzar u simplifikazzjoni huwa rifless fl-adozzjoni tad-Direttiva ta’ Qafas dwar l-Ilma fl-2000[8] li rrazjonalizzat il-leġiżlazzjoni ta’ l-ilma tal-Komunità billi ħadet post seba’ direttivi aktar qodma li jindirizzaw l-ilma tal-wiċċ, l-ilma tal-ħut, l-ilma tal-frott tal-baħar, l-ilma tal-blat u tnixxijiet ta’ sustanzi perikolużi. Sforz prinċipali fir-'Regolamentazzjoni Aħjar’ fil-qasam ta' l-ambjent se jkun rifless fis-seba' Strateġiji Tematiċi li se jkunu ppreżentati fix-xhur li ġejjin. Dan li jmiss jeżamina kif dan qed isir, b'ħarsa partikolari lejn l-evalwazzjoni ta' impatt, konsultazzjoni u simplifikar. 2. IS-SEBA’ STRATEġIJI TEMATIċI Is-Sitt Programm ta' Azzjoni Ambjentali[9] jsejjaħ għall-preparazzjoni ta' seba’ Strateġiji Tematiċi fuq: - Tniġġis ta’ l-arja - L-ambjent tal-baħar - L-użu sostenibbli tar-riżorsi - Il-prevenzjoni ta’ skart u riċiklaġġ - L-użu sostenibbli tal-Pestiċidi - Il-Protezzjoni tal-ħamrija - L-ambjent urban L-istrateġiji dwar l-Arja, l-Iskart u l-Pestiċidi jħarsu lejn u se jirrevedu l-politika u/jew il-leġiżlazzjoni f'oqsma fejn hemm ġabra ta’ liġijiet tal-Komunità estensiva u li ilha teżisti. L-oħrajn se jindirizzaw sfidi ambjentali ġodda f’perspettiva integrata. L-Istrateġija tar-Riżorsi se tipprovdi qafas analitiku għal produzzjoni u politika ta’ konsum sostenibbli, li tinkludi l-immaniġġjar ta' l-iskart. L-Istrateġiji tal-Ħamrija u tal-Baħar se jikkumplimentaw l-politika ta’ l-arja u l-ilma biex ikopru l-elementi primarji ta' l-ambjent primarju. L-Istrateġija Urbana se teżamina l-problemi speċifiċi ta' l-ambjent urban u tħares lejn trasport sostenibbli, kostruzzjoni sostenibbli u mmaniġġjar integrat ta' l-ambjent. L-istrateġiji tematiċi se jkunu l-mekkaniżmi prinċipali ta' twasil taħt is-Sitt Programm ta' Azzjoni Ambjentali, li jirrapreżenta l-kontribut ambjentali għall-Istrateġija Sostenibbli ta’ Żvilupp ta' l-UE. (Ara l-Anness) L-istrateġiji tematiċi se jipprovdu analiżi wiesgħa ta’ kwistjonijiet skond it-tema, jħarsu lejn pressjonijiet u impatti fuq temi speċifiċi ambjentali (per eżempju, sustanzi li jniġġsu l-arja bħal materjal solidu li jwassal għal effetti negattivi fuq is-saħħa, telf ta' bijodiversità), impatti li jaqsmu temi ambjentali (bdil fil-klima, telf ta' bijodiversità) u jorbtu l-impatti ambjentali mal-politika settorjali (bħall-impatt tat-trasport, l-enerġija, l-agrikoltura fuq l-arja, l-ħamrija, l-ilma, eċċ). Għandhom l-għan li jsibu l-bilanċ tajjeb bejn il-protezzjoni ambjentali u l-għanijiet ta’ Liżbona ta’ tkabbir u xogħol. Se jħarsu lejn varjetà wiesgħa ta’ għażliet u lejn taħlita ta’ politika varjata, li tinkludi l-użu ta’ strumenti bbażati fuq is-suq, il-mobilizzazzjoni tat-teknoloġija u l-innovazzjoni biex jitrattaw il-problemi identifikati b’mod strateġiku u effettiv. Se jħarsu lejn perjodu itwal ta' żmien, iwaqqfu l-qafas għall-azzjoni tal-Komunità u Stati Membri għall-għoxrin sena li ġejjin, jiġifieri jipproponu għanijiet strateġiċi kif ukoll jesploraw miżuri għal medda qasira u medda medja ta’ żmien li jkunu ġew eżaminati bir-reqqa fl-evalwazzjoni ta' impatt. Se jippruvaw jikkontribwixxu biex iwettqu l-obbligi globali ta' l-UE. Dan għandu jgħin biex jipprovdi ċertezza legali u regolatorja akbar u qafas stabbli li fih is-settur pubbliku, kumpaniji u individwi jistgħu jippjanaw b’mod aħjar. Kull strateġija se tieħu l-forma ta’ pakkett li jkun jikkonsisti minn - metodu komplet lejn il-kwistjoni tematika preżentata f’Komunikazzjoni, li juri kwistjonijiet u jipproponi soluzzjonijiet; - proposti leġiżlattivi għal xi wħud mill-istrateġiji; - evalwazzjoni ta' l-impatt 3. L-APPLIKAR TA’ REGOLAMENTAZZJONI AħJAR It-Temi Strateġiċi huma bbażati fuq evalwazzjoni ta' impatt u qed ikunu ippreparati b’attenzjoni partikolari għal konsultazzjoni mal-partijiet interessati, is-simplifikar u kwistjonijiet mifruxa fuq diversi oqsma u r-rabtiet ta' bejniethom. 3.1. Evalwazzjoni ta' l-Impatt Evalwazzjonijiet ta' l-impatt saru jew għadhom qed isiru għall-Istrateġiji Tematiċi kollha biex ikun żgurat li d-deċiżjonijiet jittieħdu skond l-aħjar informazzjoni li jkun hemm. L-evalwazzjonijiet ta’ l-impatt janalizzaw il-kwistjonijiet, relazzjonijiet u rabtiet kawżali, min ikun affetwat u l-addattazzjoni ta’ intervent fil-livell ta' l-UE. Din l-analiżi hija intenzjonata li tapprofondixxi l-għarfien dwar il-kwistjonijiet u l-kawżi li hemm wara l-problemi ambjentali u soċjali u l-konsegwenzi ekonomiċi tal-miżuri proposti. Varjetà ta’ għażliet possibbli, li tinkludi xenarji li ma jinbidlux, qed tkun evalwata. Alternattivi għar-Regolamentazzjoni qed ikunu eżaminati bħalma qed ikun l-użu ta' strumenti bbażati fuq is-suq. Per eżempju, fir-rigward ta’ l-użu ta’ pestiċidi, saret analiżi dettaljata kemm tat-tassazzjoni kif ukoll ta’ l-ispejjeż għar-rimi ta’ l-ippakkjar. L-istrateġiji se jħarsu lejn mezzi differenti li jistgħu jintużaw fit-taħlita tal-politika, li tinkludi żvilupp ta’ riċerka u teknoloġija. Il-prinċipji ta’ sussidjarjetà u proporzjonalità se jkunu meqjusa fid-deċiżjoni ta’ l-għażliet. Per eżempju, taħt l-istrateġiji ta’ riżorsi u prevenzjoni ta’ ħela u riċiklaġġ, minħabba d-differenzi sinifikanti fl-użu ta’ riżorsi u fil-metodi ta' produzzjoni fl-Ewropa, se jkun f'idejn l-Istati Membri biex jagħżlu l-aktar metodu xieraq biex jiksbu l-għanijiet mixtieqa. L-istrateġija tal-baħar se tkun imfassla biex tikkonsidra d-diversità ta' l-ibħra varji u tissuġerixxi metodu ta' eko-sistema reġjonali. L-impatti ekonomiċi ( i jinkludu impatti fuq il-kompetettività ta' l-industrija ta' l-UE - , impatti soċjali u ambjentali ta' l-għażliet politiċi qed ikunu eżaminati. Dan jinkludi analiżi ta' l-effiċjenza. L-estensjoni tal-kwantifikazzjoni ta’ impatti u l-kalkolu ta’ spejjeż u benefiċċji jvarja minn strateġija għal oħra. Xi strateġiji (Riżorsi, Urbani) se jistipulaw prinċipji u jissuġġerixxu metodi ġodda u li l-analiżi ta' l-impatti tagħhom tkun ta’ natura kwalitattiva għax ma tressqu l-ebda miżuri ta' implimentazzjoni li jorbtu. Oħrajn bħal dik tal-Baħar u l-Ħamrija se jistabbilixxu għanijiet fuq medda ta’ żmien twil jew medju, iżda jħallu d-definizzjoni dettaljata ta’ miżuri speċifiċi u l-kwantifizzjoni ta' l-impatt tagħhom għal livell l-aktar approprjat ta’ ggvernar għal data fil-futur. Kuntrarjament, l-evalwazzjoni ta' l-impatt għall-istrateġiji tal-Baħar u Pestiċidi se jinkludu analiżi aktar kwantitattiva, bil-kalkoli ta' l-ispejjeż u benefiċċiji. L-immuddellar integrat li sar, per eżempju, matul il-preparazzjoni ta' l-istrateġija tematika ta’ l-ajra ffaċilita l-identifikazzjoni ta' numru ta’ xenarji fuq medda twila ta’ żmien b’impatti li jvarjaw fuq is-saħħa umana, l-ambjent u l-kompettività, kull wieħed bil-benefiċċji u spejjeż li jikkorrispondu. Ix-xogħol ta’ l-evalwazzjoni ta' l-impatt li qed isir waqt il-preparamenti għall-istrateġiji se jippermetti l-ġħażla soluzzjonijiet preferuti li fihom il-benefiċċi mistennija jgħelbu l-ispejjeż. Ladarba l-ispejjeż biex tittieħed azzjoni rimedjali tista’ tkun għola milli t-teħid ta’ azzjoni preventiva u innovattiva f’waqtha, l-ispejjeż fejn ma jkunx hemm azzjoni qed ikunu wkoll eżaminati. Barra minn hekk, l-evalwazzjonijiet ta' l-impatt jikkunsidraw ir-rwol li Regolamentazzjoni ta' l-ambjent disinjata tajjeb jista' jkollha impatt fuq il-ħolqien ta' innovazzjoni u l-iżvilupp ta’ teknoloġiji nodfa. 3.2. Konsultazzjoni mal-partijiet interessati Il-preparazzjoni ta’ strateġiji jinvolvi sforzi prinċipali għal konsultazzjoni u l-użu ta’ għarfien ta’ varjetà kbira ta’ partijiet interessati. Kull strateġija hija r-riżultat ta’ proċess ta' konsultazzjoni profonda – l-ewwel kien ippreżentat dokument fil-forma ta’ “ Green Paper ”, dan jgħid x'inhuma l-kwistjonijiet u l-istrateġiji possibbli biex dawn jiġu indirizzati. Dawn id-dokumenti imbagħad kienu soġġetti għal konsultazzjoni wiesgħa fi gruppi esperti ta’ ħidma, fil-proċess ta’ l-evalwazzjoni ta’ l-impatt u fuq l- internet – proċess li ħa numru ta' snin. Kemm il-Parlament Ewropew kif ukoll il-Kunsill iddiskutew dawn id-dokumenti u kienu addottati l-konklużjonijiet. Medda wiesgħa ta’ partijiet interessati – esperti minn Stati Membri, studjużi, assoċjazzjonijiet ta’ negozju u kummerċ, kumpaniji individwali, organizzazzjonijiet mhux governattivi, rappreżentanti oħra tas-soċjetà ċivili u l-pubbliku ġenerali – kienu kkonsultati. Mezzi ta’ konsultazzjoni kienu jinkludu laqgħat regolari ta’ esperti, konferenzi, workshops speċjalizzati u konsultazzjonijiet bl- internet għall-Istrateġiji kollha. Dawn ta’ l-aħħar attiraw interess konsiderevoli, u aktar minn 11,000 reazzjoni tressqu għall-istrateġija ta' l-arja biss. Din il-konsultazzjoni estensiva ppermettiet li l-Istrateġiji jkunu preparati skond il-bażi ta’ l-aħjar xjenza disponibbli u li tqis it-tħassib tal-persuni f'din il-professjoni li għandu jissimplifika l-implimentazzjoni fil-futur. 3.3. Is-simplifikar F’dawk l-oqsma fejn diġà jeżistu politika u leġiżlazzjoni, bħall-Arja u l-Iskart, l-istrateġiji tematiċi għandhom l-għan li jissimplifikaw. Se jissimplifikaw leġiżlazzjoni li teżisti, jiċċaraw definizzjonijiet, ineħħu ambigwitajiet u jissuġġerixxu metodi ta’ kif l-implimentazzjoni mtejba tista’ tkun faċilitata. L-istrateġija tat-tniġġis ta’ l-arja, pereżempju, se tikkonsolida ħames biċċiet separati ta' leġiżlazzjoni għal kwalità ta’ l-arja li jeżistu f’direttiva waħda, tallinja definizzjonijiet, tirrevoka u tirrevedi dispożizzjonijiet skaduti u tneħħi l-idduplikar. Sa kemm hu possibbli, l-istrateġiji tematiċi se jużaw strumenti u politika li jeżistu diġà, minflok proposti ta' politika ġodda, biex jiksbu għanijiet ta' politika ġodda. Pereżempju, l-istrateġija tal-pestiċidi qed tkun imfassla b’kooperazzjoni mill-qrib mar-reviżjoni tad- Direttiva 91/414/KEE skond l-approvazzjoni tas-sustanzi attivi fil-pestiċidi. Fejn l-istrateġiji jkollhom bżonn li tittieħed azzjoni fuq prodotti partikolari, dawn se jittieħdu primarjament fuq bażi volontarja taħt il-qafas ta’ Politika għal Prodott Integrat, u l-Pjan ta’ Azzjoni għat-Teknoloġiji Ambjentali[10] fejn innovazzjonijiet li huma effiċjenti għall-ambjent għandhom ikunu promossi. Kemm għas-simplifikar kif ukoll għat-tnaqqis ta' spejjeż amministrattivi, il-konsolidazzjoni, l-immodernizzar u t-titjib fl-effiċjenza tal-monitoraġġ u bżonnijiet ta’ rappurtaġġ fil-leġiżlazzjoni ambjentali qed jkunu eżaminati wkoll fil-preparamenti għall-istrateġiji tematiċi. L-triq 'il quddiem tinsab fl-immodernizzar – il-mixja lejn sistemi ta’ informazzjoni maqsuma bi sħab li huma skond il-bżonnijiet ta' politika ambjentali tal-Komunità, ta’ dawk li jfasslu l-politika u tal-pubbliku, waqt li jitnqqas il-piż amministrattiv. Fil-preparamenti għal kull strateġija tematika, sistemi eżistenti u bżonnijiet qed ikunu eżaminati u kull inizjattiva ġdida qed tkun imfassla biex timxi lejn il-provvediment ta' informazzjoni faċilment aċċessibbli li tagħti stampa ta' l-istat reali ta' l-ambjent fil-livell Ewropew u tikkontribwixxi għat-tfassil ta’ politika aħjar. 3.4. L-użu tajjeb ta' rabtiet u sinerġiji L-iżvilupp fl-istess waqt ta' l-Istrateġiji Tematiċi ipprovda l-opportunità biex ikunu eżaminati fid-dettall rabtiet bejn żoni ta' politika u bi pjan aktar sistematiku u tibdil fil-programm għal leġiżlazzjoni ambjentali oħra. B’għarfien aħjar tar-rabtiet kollha, se jkun possibbli li jintużaw sinerġiji u addottati miżuri ta’ appoġġ fi strateġiji varji. Per eżempju, l-ożonu fil-livell ta’ l-art iniġġes l-arja u jaffetwa s-saħħa tal-bniedem, speċjalment f'żoni urbani kif ukoll il-bijodiversità. Huwa wkoll gass li jirriżulta direttament fl-effett ta' serra. Għalhekk, miżuri li jnaqqsulu il-konċentrazzjoni se jgħinu biex jintlaħqu l-għanijiet ta' kwalità ta’ l-arja, tibdil fil-klima u politika ta' ambjent urban. L-istrateġija tematika tat-tniġġis ta' l-arja se tissuġġerixxi tibdil fil-monitoraġġ tal-kwalità ta' l-arja sabiex tkun tista' wkoll taqdi l-bżonnijiet ta’ informazzjoni ambjentali u ta' saħħa, ta' bijodiversità, tal-ħamrija, dawk urbani u tal-baħar. Il-preparamenti għall-Istrateġiji Tematiċi reġgħu enfasizzaw li s-soluzzjoni ta’ problemi ambjentali teħtieġ integrazzjoni ta’ tħassib ambjentali f'żoni oħra ta’ politika settorjali, bħall-agrikoltura, it-trasport, l-enerġija u r-riċerka. Dan huwa essenzjali biex tkun żgurata l-kontribuzzjoni ta' l-istrateġiji għall-għanijiet aktar wiesgħa ta’ żvilupp sostenibbli. L-istrateġiji tematiċi se jippostjaw il-qafas għal sforzi ta’ integrazzjoni għas-snin li ġejjin – se jipprovdu ċarezza fejn hemm l-aktar bżonn ta’ l-isforzi ta’ integrazzjoni fuq medda twila ta' żmien. L-istrateġiji tematiċi se jipprovdu wkoll kuntest ta’ politika koerenti għal fondi tal-Komunità taħt l-perspettivi Finanzjarji li jmiss. Per eżempju, l-prijoritajiet ta' riċerka fiż-żoni tematiċi varji se jkunu appoġġjati permezz tas-Seba' Programm ta’ Qafas ta' Riċerka, teknoloġiji ambjentali permezz ta' l-aħħar programm kif ukoll tal-Programm ta’ Kompettività u Innovazzjoni. 4. KONKLUŻJONI Fil-preparament għall-Istrateġiji Tematiċi, qed tingħata attenzjoni biex jitjieb id-disinn ta’ miżuri regolatorji sabiex jiffaċilitaw implimentazzjoni effettiva, tnaqqis ta’ spejjeż u titjib tal-benefiċċji. L-Istrateġiji Tematiċi għalhekk se jilqgħu l-isfida li tirriżulta mill-prijorità ta' din il-Kummissjoni[11] ta’ Regolamentazzjoni Aħjar. Għandhom l-għan li jpoġġu l-pedament biex jinkiseb ambjent Ewropew b’saħħtu b’mod effiċjenti sabiex is-segwitu ta' għanijiet ambjentali jista’ jimxi id f’id ma’ tkabbir sostenibbli u l-ħolqien ta’ xogħol, it-titjib fil-kwalità tal-ħajja u s-saħħa taċ-ċittadini Ewropej, biex b’hekk inwettqu l-obbligu tagħna lejn żvilupp sostenibbli. [1] COM (2001) 428 finali (“ White Paper dwar l-Iggvernar Ewropea”); COM (2002) 275 finali (“Governanza Ewropea: Tfassil ta’ Leġislazzjoni Aħjar”); COM (2002) 278 (“Pjan ta’ Azzjoni għas-Simplifikar u Titjib l-Ambjent Regolatorju”); COM (2003) 71 finali (“L-aġġornament u simplifikar ta' l-acquis tal-Komunità”) [2] COM (2002)275 (“Kollezzjoni u użu ta’ kompetenza mill-Kummissjoni – prinċipji u linji ta’ gwida – Intejbu l-Bażi ta’ Tagħrif għal Politika Aħjar”) [3] COM (2002) 277 finali (“Lejn kultura aktar b’saħħitha ta’ konsultazzjoni u djalogu – Prinċipji ġenerali u standards minimi għal konsultazzjoni ta’ partijiet interessati mill-Kummissjoni”) [4] COM (2002) 276 finali Evalwazzjoni ta’ impatt [5] COM (2003) 71 finali (L-aġġornament u simplifikar ta' l-acquis tal-Komunità) [6] Fid-dokument ta’ ħidma għall-ħaddiema tal-Kummissjoni "Tnaqqis fl-ispiża amministrattiva imposta minn leġiżlazzjoni" (SEC (2005) 175, 16 March 2005) il-Kummissjoni ħabbret it-tnedija ta’ fażi pilota fid-dawl ta’ żviluppar ta' metodoloġija komuni biex jitkejlu piżijiet amministrattivi. [7] Cf. COM (2005) 97. [8] Direttiva 2000/60/KE tal-Parlament u tal-Kunsill tat-23 ta' Ottubru 2000 li tistabbilixxi qafas għall-azzjoni tal-Komunità fil-qasam tal-politika dwar l-ilma [9] Deċiżjoni Nru. 1600/2002/KE tal-Parlament Ewropew u tal-Kunsill tat- 22 ta' Lulju 2002 li tistabbilixxi is-Sitt Programm ta' Azzjoni ta’ Ambjent tal-Komunità. ĠU L 242 10/09/2002 [10] COM(2004)38 L-Istimular ta’ Teknoloġiji għal Żvilupp Sostenibbli: Pjan ta’ Azzjoni għat-Teknoloġiji Ambjentali ta’ l-UE [11] COM(2005)97 finali Regolamentazzjoni aħjar għat-Tkabbir u għall-Impjiegi fl-Unjoni Ewropea.